**Øystein Figenschou Rakkenes** (født 1956 i Tromsø) er en norsk journalist, forfatter og filmskaper, blant annet kjent fra radio- og TV-programmer sendt i NRK.

Rakkenes vokste opp i *Vågsøy* i Sogn og Fjordane. Han har vært sjøoffiser og blant annet arbeidet som rådgiver for Dalai Lamas stab i Dharamsala i India. Han var også den første læreren og mentoren for tibetanernes eksil-radiostasjon, Voice of Tibet, ved oppstarten i Dharamsala i 1996.

Han har arbeidet som programleder, nyhetsjournalist, reporter og TV-produsent siden 1989. Rakkenes' spesialfelt har vært samfunnsjournalistikk og verdi- og livssynsspørsmål. Han har også arbeidet mye med forholdene i Sør-Afrika, India Burundi, Rwanda og Tibet. I NRK startet han i nyhetsredaksjonen og har siden deltatt i redaksjonene i blant annet *Verdibørsen,* *Sånn er livet og EKKO,* NRK P2s program om aktuelle samfunnsforhold og mennesker. Han har også vært kåsør i kulturavdelingen i P2, ved siden av å produsere TV-programmer for Fakta-avdelingen i NRK fjernsynet.

I 2001 ga Rakkenes ut boka *Havlandet* på Selja forlag sammen med fotografen Thomas Bickhardt. Boka er et møte med tradisjonelle verdier i kystsamfunn på Vestlandet i kontrast til raskt skiftende levesett påvirket av oljeindustrien. 

I 2003 kom *Himmelfolket. En norsk høvding i Zululand* på Cappelen forlag. Boka handler om Hans Paludan Smith Schreuder fra Sogndal, mannen som ble Zulukongens ambassadør og Norges første internasjonale fredsmegler.

I 2006 fikk Øystein Rakkenes prisen for årets beste dokumentar for filmen *In Gandhi's footsteps* ved Indo-American Film Festival i Atlanta, USA. Filmen omhandler en av Indias mest kjente aktivister, Kiran Bedi, og ble produsert av Pål Chr. Buntz. I 2010 fikk Rakkenes Amandaprisen for dokumentarfilmen *Brødre i krig*, som han var regissør for. Filmen er et nært portrett av to brødre fra Trondheim som havner på hver sin side i andre verdenskrig. Etter nesten 70 år møtes de i hjembyen Trondheim, den ene tidligere frontsoldat, og den andre britisk spion. En bok med samme tittel ble gitt ut på Pax forlag i 2010.

Dokumentarfilmen *Det siste vitnet*, der Øystein Rakkenes er regissør og produsent, var åpningsfilmen under Kortfilm- og dokumentarfilmfestivalen i Grimstad i juni 2013. Dette er en film om Pelle-gruppa, en sabotasjegruppe ledet av Ragnar Sollie. Filmen viser hvordan mektige aktører i norsk samfunnsliv avlyttet, trakasserte og utsatte flere av Pelle-gruppas medlemmer for yrkesforbud i tiden etter 1945. *Det siste vitnet* avstedkom debatt omkring den store forskjellsbehandlingen av norske motstandsmenn etter krigen. Filmprosjektet var også medvirkende til at bystyret i Oslo bestemte seg for å hedre Pelle-gruppa med et monument på Aker Brygge. Det ble avduket 22. november 2013.

Referanser
----------

1. ↑   Proff, Enhetsregisteret, «Øystein Rakkenes - 2 roller i norsk næringsliv», besøkt 12. mars 2024[Hentet fra Wikidata]
2. ↑   Virtual International Authority File, viaf.org, oppført som Rakkenes, Øystein 1956-, VIAF-ID 14224537, besøkt 11. mars 2024[Hentet fra Wikidata]
3. 1 2 3  NRK Sogn og Fjordane om Øystein Rakkenes
4. 1 2 3 4  Mossin, Bjørn Åge (27. september 2008). «– Pinlig av regjeringen». *journalisten.no*. Besøkt 12. oktober 2021. «Tre statsråder avslo å uttale seg om Tibet til filmregissør og journalist Øystein Rakkenes.»
5. 1 2  NRK (4. februar 2002). «Øystein Rakkenes». *NRK*. Besøkt 12. oktober 2021. «Øystein Rakkenes er journalist i NRKs livssynredaksjon. Han har arbeidet mye med samfunns- og livssynspørsmål, og er for tiden tilknyttet Verdibørsen. Han har også arbeidet mye med forholdene i Sør-Afrika og India. Rakkenes har arbeidet i NRK siden 1988. Nedenfor finner du de kommentarene Øystein Rakkenes har skrevet for NRKs nettsider.»
6. ↑  «Uutholdelig normalt. Rwanda 25 år etter», Morgenbladet 6. april 2019
7. ↑  «Fascinerende Rakkenes og Thomas Bickhardt: «Havlandet»». *www.vg.no*. 7. desember 2001. Besøkt 12. oktober 2021. «Flere utrolige bilder av havets voldsomme møter med land er fascinerende, men for øvrig er bokens glimt fra ytre Nordfjord mest av lokal interesse.»
8. ↑  *Øystein Rakkenes: Himmelfolket - en norsk høvding i Zululand* **(norsk)**. Deichman.no.
9. ↑  «Brødre i krig». *www.pax.no* **(norsk)**. Pax Forlag. Besøkt 12. oktober 2021.

Eksterne lenker
---------------

* (en) Øystein Rakkenes på Internet Movie Database Rediger på Wikidata

* (no) Øystein Rakkenes hos Sceneweb Rediger på Wikidata

* (en) Øystein Rakkenes på AllMovie Rediger på Wikidata

|  |  |
| --- | --- |
| Oppslagsverk/autoritetsdata | BIBSYS **·** VIAF **·** GND **·** LCCN **·** ISNI
 |